送祝仲容歸新安
作者：朱松
朝代：宋

paragraphs: 歷亂百憂心，漂零一涯天。
讀禮不盈尺，眼萎坐自憐。
君來訪安否，春風柳吹綿。
篝燈語平生，惝恍夜不眠。
那知歲月度，但怪冰雪堅。
感君懷親意，使我淚貫泉。
高堂急榮養，躬耕恨無田。
筆端日五色，氣壓諸生前。
聖門要鑽仰，至味研簡編。
經綸出緒餘，文字忘蹄筌。
他年閒擊竹，妙契琴無絃。
此時一瓣香，竟爲何人然。
江湖多北風，懷哉歸袖翩。
刮目看奮飛，此道更著鞭。